હું તો મૂઈ એવી હરખાયેલી કે ભગવાને મને કેવું સરસ મજાનું પ્રસન્ન દામ્પત્ય આપ્યું છે… મારા ઠમકાના જોરે, જ્યારે તું ૫૬ ની છાતી લઈને આકાશમાં બાથડતો, ત્યારે હું મોઈ કેવી હરખપદુડી થઇ જતી? તેં કાપેલા પતંગ પછીના ‘કાઈપો… કાઈપો’ ના હર્ષનાદથી હું કેવી કાલી-ઘેલી થઇ જતી? ને આજે તેં મારી આવી અવદશા કરી? તું તો સાવ ‘લપ્પુક’ નીકળ્યો, લુચ્ચા… મને એમ કે એક મરદના છેડે બંધાઈને હું સતી થઈશ. ને મારી પણ કોઈ ખાંભી રચાશે. અને કોઈના પતંગ કદાપી ન કપાય એ માટે શ્રદ્ધાળુઓ મારી ખાંભી આગળ બાધા રાખવા આવશે. પણ હાય રે કિસ્મત…! તેં મને ક્યાંયની ન રહેવા દીધી. સતીને માર ગોળી, તેં મને ત્યક્તા બનાવી દીધી….! મારા છેડે બંધાયા પહેલાં તો હું તારું નામ સુદ્ધાં જાણતી ન હતી. છતાં કુળની પરવા કર્યા વગર મેં તારી સાથે છેડા-ગાંઠી કરી. વીજળીના તારમાં તું ભેરવાતો, ઝાડની ડાળીઓમાં તું ખીલવાતો, પાણીની ટાંકીઓમાં તું ફસાતો, ત્યારે મારું દિલ કેટલું કપાઈ ઊઠતું, એની તને ક્યા ખબર છે? જેને કેટલાંય ઠમકા આપી આપીને બચાવેલો એને જ તું ભૂલી ગયો? તારા કપાળમાં કાંદા ફોડું…